b'\n_START_ARTICLE_\nTaleris (ATR)\n_START_SECTION_\nRaida\n_START_PARAGRAPH_\nPirmasis taleris Lenkijoje nukaldintas 1533\xc2\xa0m., nusi\xc5\xbei\xc5\xabr\xc4\x97jus \xc4\xaf tuo metu Europoje pla\xc4\x8diai kursuojant\xc4\xaf Bohemijos joachimstaler\xc4\xaf (\xc5\xa1io sidabro kiekis buvo 27,2 g), o 1547\xc2\xa0m. taleriai prad\xc4\x97ti kaldinti ir LDK. Reguliari taleri\xc5\xb3 kalyba ATR prasid\xc4\x97jo tik po Stepono Batoro (1576\xe2\x80\x931586) pinigini\xc5\xb3 reform\xc5\xb3. Tokio talerio sidabro kiekis buvo 24,3 g, o pati moneta sv\xc4\x97r\xc4\x97 28,5 g._NEWLINE_XVI a. I pus\xc4\x97je sidabrinis taleris savo verte prilygo 30 Lenkijos gra\xc5\xa1i\xc5\xb3, taigi, kur\xc4\xaf laik\xc4\x85 atitiko vien\xc4\x85 nominal\xc5\xb3 sidabrin\xc4\xaf zlot\xc4\x85. Kadangi talerio vert\xc4\x97 i\xc5\xa1liko beveik nekintanti, o kit\xc5\xb3 sidabrini\xc5\xb3 ATR monet\xc5\xb3 (gra\xc5\xa1i\xc5\xb3) kokyb\xc4\x97 nuolat prast\xc4\x97jo, santykis tarp talerio ir gra\xc5\xa1io kito. Jau Stepono Batoro laikais u\xc5\xbe taler\xc4\xaf buvo galima gauti 36 gra\xc5\xa1ius, 1632\xc2\xa0m.\xc2\xa0\xe2\x80\x93 apie 90 gra\xc5\xa1i\xc5\xb3, 1663\xc2\xa0m.\xc2\xa0\xe2\x80\x93 apie 105 gra\xc5\xa1ius, o 1753\xc2\xa0m. buvo nustatytas kursas 1:240 (nors rinkoje buvo galima u\xc5\xbe taler\xc4\xaf gauti 580 gra\xc5\xa1i\xc5\xb3). D\xc4\x97l \xc5\xa1ios nuolatin\xc4\x97s kit\xc5\xb3 sidabrini\xc5\xb3 monet\xc5\xb3 infliacijos XVIII a. viduryje taleris tapo viena i\xc5\xa1 pagrindini\xc5\xb3 ir stabilesni\xc5\xb3 atsiskaitymo monet\xc5\xb3 ATR._NEWLINE_1766\xc2\xa0m. pinigin\xc4\x97s reformos metu Stanislovas Poniatovskis dar labiau stabilizavo talerio vert\xc4\x99: prilygino j\xc4\x85 1/10 Kelno mark\xc4\x97s sidabro (t. y. 23,38 g). Prie talerio buvo priri\xc5\xa1tas ir sidabrinis zlotas, kuri\xc5\xb3 kursas nustatytas 1:8. Buvo bandymai stabilizuoti ir talerio kurs\xc4\x85 su auksine moneta zlotu: 1783\xc2\xa0m. nustatytas, kad auksinis zlotas lygus 2 taleriams ir 2 sidabriniams zlotams._NEWLINE_Paskutinieji ATR taleriai nukaldinti 1794\xc2\xa0m. Gardine. Taler\xc4\xaf 1814\xc2\xa0m. nukaldino ir Var\xc5\xa1uvos kunigaik\xc5\xa1tyst\xc4\x97je.'